Käräjäoikeus määräsi lähestymiskiellosta viime vuoden lopulla.



Lähestymiskieltoa hakeneen naisen kertomuksen mukaan mies oli tunkeutunut hänen asuntoonsa viime syksynä ja pahoinpidellyt häntä rajusti sen jälkeen, kun mies oli kuullut hänen menevän uusiin naimisiin.



Pari oli eronnut jo vuosia sitten.



Mainos (artikkeli jatkuu alla)

Mainos (artikkeli jatkuu alla)

Nainen kertoi oikeudelle, että mies oli lyönyt häntä ja käyttäytynyt uhkaavasti myös ennen tietoa uusista häistä.



Uhkauksia ja väkivaltaa

Suomen lain mukaan kaksikko oli saanut avioeron vuonna 2006, mutta naisen mukaan pariskunta oli tämän jälkeen hakenut eroa myös sharia-tuomioistuimesta, koska mies oli imaami.

Sharia-tuomioistuimen päätös avioerosta tuli viime keväänä.

Tätä ennen kaksikko oli asunut joitain vuosia erillään, mutta naisen mukaan miehellä oli ollut tapana tulla luvatta hänen asuntoonsa siitä huolimatta. Naisen mukaan mies oli ollut myös väkivaltainen ja uhkaillut heittävänsä happoa hänen kasvoilleen, ettei hän menisi naimisiin muiden kanssa.



Viime keväänä nainen ilmoitti, että mies ei saisi enää tulla hänen asunnolleen, koska he olivat eronneet.



Kielto ei tepsinyt.

Naisen mukaan mies ei hyväksynyt Suomessa annettua, eikä sharia-tuomioistuimen antamaa avioeroa.



Tieto uusista häistä suisti miehen raiteiltaan

Mainos (artikkeli jatkuu alla)

Mainos (artikkeli jatkuu alla)

Kun nainen ilmoitti viime syksynä löytäneensä uuden rakkaan, mies saapui asunnolle jälleen.



Miehen selostuksen mukaan asunnolla keskusteltiin rauhallisesti uudesta miehestä ja häistä, kunnes nainen ryhtyi väkivaltaiseksi. Miehen mukaan hän oli tullut paikalle naisen toiveesta.

Naisen mukaan tapahtumat etenivät toisin.

Oikeudessa nainen kertoi havahtuneensa makuuhuoneessaan ulko-oven käymiseen ja ajatelleensa lapsen saapuvan kotiin. Pian hän oli kuullut television huutavan ja tiennyt, että asunnossa on lapsen sijaan hänen entinen aviomiehensä.

Hän kertoi päätelleensä näin, sillä miehellä oli tapana laittaa televisio päälle pahoinpidellessään häntä. Laitteesta lähtevä möly peitti naisen huudot.

Nainen pelkäsi olevansa lähellä kuolemaa

Naisen mukaan mies tuli makuuhuoneeseen, yritti vetää kassin hänen päähänsä ja aloitti väkivallan lyömällä. Miehellä oli mukanaan pullo, josta hän uhkasi heittää happoa naisen kasvoille.

Mies ei toteuttanut uhkaustaan. Sen sijaan mies oli naisen mukaan suihkutellut hänen kasvoilleen ainetta, jolle hän on allerginen. Nainen kertoi, ettei pystynyt hengittämään.

Naisen mukaan mies oli jatkanut tukehduttamista tyynyllä, lyönyt häntä nyrkillä päähän sekä iskenyt hänen päätään seinään. Tämän jälkeen mies oli naisen mukaan pistellyt hänen otsaansa haavoja ruuvimeisselillä sekä uhannut leikkaavansa hänen sukuelimiään, jottei hän voisi mennä naimisiin.

Mainos (artikkeli jatkuu alla)

Mainos (artikkeli jatkuu alla)

Nainen kertoi huutaneensa hysteerisesti ja pelänneensä olevan lähellä kuolemaa.

Jälkeenpäin mies oli naisen mukaan kieltänyt häntä kertomasta tapahtuneesta kenellekään. Kun nainen oli lähtenyt töihin, mies oli seurannut ja uhannut tappaa, mikäli hän puhuisi asiasta.



Mies ei halunnut "tuhota" perheen mainetta

Kaikesta huolimatta nainen haki lähestymiskieltoa miestä vastaan Helsingin käräjäoikeudesta.



Oikeudessa mies kiisti väkivallan ja väitti, että hänellä oli ollut lupa käydä naisen asunnossa. Hän myös kertoi oman näkemyksensä siitä, miksi avioero naisen kanssa oli kestänyt niin pitkään.

Miehen mukaan parisuhde oli jatkunut vielä vuonna 2006 voimaan tulleen eron jälkeenkin, ja kaksikko oli myös asunut yhdessä tuona aikana.



"Laillisen islamin lain mukaisen" eron mies oli antanut naiselle vasta jonkin aikaa viimesyksyisen tilanteen jälkeen, koska hän ei ollut halunnut "tuhota" kaikkea, mitä hän oli vuosikymmenten ajan rakentanut.

Mies kertoi, ettei ollut halunnut erota, koska pelkäsi sen "tuhoavan perheen maineen Suomessa".



Mies vetosi oikeuteen myös kertomalla, että lähestymiskielto hankaloittaisi hänen työllistymistään Suomessa. Miehellä ei oikeuskäsittelyn aikaan ollut työpaikkaa.

Mainos (artikkeli jatkuu alla)

Väkivallan pelättiin jatkuvan

Asiaa harkittuaan käräjäoikeus päätti määrätä miehen laajennettuun lähestymiskieltoon.



Oikeuden mukaan nainen oli kertonut miehen häneen kohdistamasta väkivallasta ja uhkailusta uskottavasti, ja pelkona oli, että toiminta jatkuisi, jos lähestymiskieltoa ei määrätä.

Ratkaisu tuli viime marraskuussa. Mies yritti valittaa siitä Helsingin hovioikeuteen, joka ei kuitenkaan ottanut asiaa käsiteltäväksi.

